Hotel Molle

Hotel Molle () je budova bývalého hotela z prvej polovice 20. storočia, ktorá sa nachádza v meste Plovdiv v Plovdivskej oblasti v južnom Bulharsku.
Budova má pridelený štatút kultúrnej pamiatky miestneho významu.
Názov.
Iné názvy.
Budova je známa aj ako Molle (), v komunistickom období niesla názov Hotel Republika ().
Pôvod názvu.
Budova bola pomenovaná podľa priezviska prvého prenajímateľa budovy, pôvodom albánskeho obchodníka a hoteliera, D. Molleho. D. Molle emigroval do Bulharska z albánskeho mesta Dardhë v roku 1886 a najskôr žil v Sofii, do Plovdivu sa presťahoval začiatkom 20. storočia.
Lokalita.
Budova bývalého hotela Molle sa nachádza v centrálnej časti mesta Plovdiv na ulici ulici „Kňaz Aleksandăr I Batenberg“ (, doslova "ulica kniežaťa Alexandra I. Batenberga") č. 39.
Dejiny.
Na mieste, kde stojí súčasná budova, stál v minulosti malý hotel Feller, ktorý bol vo vlastníctve Richarda a Malvíny Fellerových. Ten bol však počiatkom 20. storočia zbúraný. Pozemok bol bol vo vlastníctve dvoch manželiek doktora Grebenarova a obchodníka Andona Staneva. Majitelia chceli pôvodne na mieste postaviť obytnú budovu s bytmi a ďalšími priestormi na prenájom. Na realizáciu si najali architekta Mariana Pernigoniho. Ten ich presvedčil, že výhodnejšie bude postaviť luxusný hotel, ktorý v meste v tom čase chýbal. Budova bola postavená v rokoch 19101911. Oficiálne otvorenie hotela prebehlo okázalými novoročnými oslavami.
Po otvorení sa hotel stal najprestížnejším plovdivským hotelom a túto pozíciu si udržal po dobu približne 40 rokov. Hotel a reštauráciu v prízemí prevádzkoval obchodník D. Molle. V hoteli sa konali oficiálne recepcie, hostiny pre ministrov, ako aj najvýznamnejších zahraničných hostí. V roku 1920 bol v hoteli ubytovaný v rámci oficiálnej návštevy mesta významný bulharský spisovateľ Ivan Vazov. Neskôr sa nájomcom podniku bulharský podnikateľ Žeľu Fărrkačev. V roku 1939 si prenajal reštauračné priestory v hoteli Jordan Grigorov. V roku 1942 získal do vlastníctva aj hotel spoločne s otcom básnika Veska Sarieva a s Pešom Papukčievom. V roku 1947 bola budova znárodnená a daná do správy štátnej turistickej agentúry Balkanturist. Hotel bol zároveň premenovaný na Hotel Republika.
V roku 1985 získala budova štatút kultúrnej pamiatky miestneho významu. 
Po roku 1989 bol hotel zatvorený a budova sa začala využívať ako administratívna, nachádzajú sa v nej kancelárie a na prízemí sa nachádzajú komerčné priestory, predovšetkým obchody, ktoré sa nachádzajú v priestore bývalej reštaurácie.
Charakteristika.
Autorom projektu budovy je taliansky architekt z Florencie, profesor Mariano Pernigoni, ktorý je spojený s architektonickou europeizáciou množstva bulharských miest po oslobodení Bulharska.
Hotelová budova mala 90 izieb pre ubytovanie hostí, v prízemnej časti sa nachádzali priestory luxusnej reštaurácie. Vnútorné priestranstvo reštaurácie bolo vyzdobené ornamentálnymi liatinovými stĺpmi, ktoré boli vyrobené vo Viedni.
Budova sa v čase vzniku vyznačovala niekoľkými prvenstvami. Nachádzal sa v nej prvý výťah v Plovdive (vyrobený v roku 1911 firmou Wilhelm Fredenauger v nemeckom Offenbachu), prvý nezávislý parný ohrev, ako aj prvý generátor na výrobu elektrickej energie.
Štatút a dôvod pamiatkovej ochrany.
Kategória: kultúrna pamiatka miestneho významu 
Rok vyhlásenia: 1985
Dôvod pamiatkovej ochrany: architektonicko-staviteľská hodnota budovy